Annette Vilhelmsen (SF), 2013-04-25:
I forbindelse med anlægsarbejdet blev der fundet rester af sprængstof, som stammer fra en tidligere udbygning af lufthavnens landingsbane i perioden 1978-1980.
Sprængstoffet udgjorde en sikkerhedsmæssig risiko, og det har derfor været nødvendigt at fjerne sprængstoffet med det samme.
Formålet med lovforslaget er at sikre finansieringen til at dække den uforudsete omkostning ved at fjerne sprængstofferne.
Udgifterne til at fjerne sprængstofresterne var ikke en del af den oprindelige beregning af udgifterne til udbygningen af lufthavnen, da man på det tidspunkt jo ikke havde kendskab til det.
For kort at opsummere foreslår vi, at egenkapitalen for investeringsfonden for Færøerne nedbringes med 28 mio. kr., og beløbet skal dække de udgifter, som de færøske myndigheder allerede har afholdt til at fjerne sprængstoffet.
Det skal sikre, at udbygningen af lufthavnen kan fortsætte som planlagt.
Jeg ser frem til den videre behandling af lovforslaget og håber på en konstruktiv debat her i Folketinget.
Med beslutningsforslaget foreslår Dansk Folkeparti og Det Konservative Folkeparti, at muligheden for at oprette et partnerskab mellem Danmark og Grønland om udviklingen af den grønlandske undergrund undersøges nærmere.
Grønland overtog den 1. januar 2010 ansvaret for råstofområdet.
Det er derfor også op til Grønlands landsstyre at beslutte, hvordan man ønsker at organisere råstofområdet, herunder hvordan mulige råstofaktiviteter skal finansieres.
Regeringen sætter ikke spørgsmålstegn ved Grønlands ret til at udøve sin kompetence, ligesom vi heller ikke sætter spørgsmålstegn ved selvstyreloven.
Når det er sagt, vil jeg gerne understrege, at regeringen gerne ser et tættere samarbejde med Grønland på erhvervsområdet.
Statsministeren har i den forbindelse aftalt med landsstyreformanden, at vi fortsætter drøftelserne om et kommissorium for en fælles dansk-grønlandsk arbejdsgruppe, som skal komme med forslag, som kan fremme samarbejdet inden for erhvervslivet i Grønland og Danmark, og som kan bidrage positivt til erhvervsudviklingen i Grønland på kommercielle vilkår.
Vi arbejder lige nu på et kommissorium, og vi forventer inden alt for længe at kunne nedsætte arbejdsgruppen.
Det er min forventning, at det samarbejde kan skabe opmærksomhed om investeringsmulighederne i Grønland og vil kunne bidrage til at få flere kommercielle investeringer til Grønland.
I det arbejde er det for mig også helt naturligt, at danske virksomheder kommer til at spille en rolle.
Med beslutningsforslaget foreslås det, at der oprettes et grønlandsk-dansk partnerskab, f.eks. gennem oprettelse af et såkaldt DONG II.
For det første har landsstyreformanden klart tilkendegivet, at landsstyret ønsker råstofudvinding i Grønland på kommercielle vilkår.
Der er fra Grønlands side således ikke noget ønske om at oprette et nyt NUNAOIL, altså et offentligt dansk-grønlandsk selskab.
Staten modtager halvdelen af indtægterne, som selvfølgelig er selvstyrelovens økonomiske ordning.
Afslutningsvis vil jeg gerne understrege, at regeringen respekterer Grønlands ret til selv at bestemme, organisere og vurdere, hvilken form for finansiering af råstofområdet som Grønland ønsker.
Grønland ønsker råstofudvinding på kommercielle vilkår, og der er ikke noget ønske om et fælles offentligt selskab.
Hertil kommer, at regeringen også tidligere har givet udtryk for, at vi ikke vil prioritere et ensidigt statsligt engagement i råstofudvinding, som hviler på et usikkert økonomisk grundlag, i Grønland.
På baggrund af det fremførte kan regeringen ikke støtte beslutningsforslaget.